**Zápis**

**z rokovania zhromaždenia Horského komposesorátu, pozemkového spoločenstva Prievidza za rok 2022, konaného dňa 21. mája 2023 od 9.00 h v aule Žilinskej univerzity, so sídlom na ul. Bakalárskej č. 2 v Prievidzi.**

Zvolanie riadneho rokovania zhromaždenia Horského komposesorátu, pozemkového spoločenstva Prievidza (ďalej len „zhromaždenie“ a „Pozemkové spoločenstvo“) bolo odsúhlasené výborom Pozemkového spoločenstva dňa 15.2.2023 (uznesenie výboru č. 07/2023) a zvolané pozvánkou dátumovanou dňa 20.4.2023. Pozvánka s ekonomickými výsledkami za rok 2022, s finančným plánom na r. 2023 a ďalšími informáciami pre členov Pozemkového spoločenstva bola zaslaná prostredníctvom Slovenskej pošty, elektronicky alebo odovzdaná osobne 798 známym vlastníkom podielov spoločnej nehnuteľnosti (ďalej len VPSN) najneskôr dňa 19.4.2023 a podľa ustanovenia Zákona č. 97/2013 Z.z. v znení neskorších predpisov bola súčasne vyvesená v mieste obvyklom, t.j. vo vestibule budovy sídla Pozemkového spoločenstva na ul. P. O. Hviezdoslava č. 3 v Prievidzi a zverejnená na webovej stránke [www.horskykomposesorat.com](http://www.horskykomposesorat.com).

Pozvánka tvorí **prílohu č. 1** tohto zápisu. S pozvánkou bolo VPSN doručené Splnomocnenie k možnému zastupovaniu VPSN na zhromaždení (druhá strana Pozvánky opatrenej čiarovým kódom). **Prílohou č. 2** zápisu sú „Ekonomické výsledky za r. 2022“ a **príloha č. 3** – „Návrh finančného a hospodárskeho plánu na r. 2023“.

Prichádzajúci VPSN boli pri príchode na zhromaždenie prezentovaní snímaním čiarového kódu evidenčného čísla člena z pozvánky. Príslušný podiel člena Pozemkového spoločenstva na spoločnom vlastníctve bol s rešpektovaním výmery plôch na 12-tich Listoch vlastníctva automaticky (v m2) započítaný do výmery zúčastnených aj zastupovaných VPSN, potrebnej pre posúdenie uznášaniaschopnosti zhromaždenia. Súčasne bola vykonávaná aj písomná prezentácia prítomných. Písomnú prezentáciu riadili členovia navrhovanej mandátovej komisie. Písomná prezentácia bola vykonaná na 33 stranách – **príloha č. 4**. Výsledok elektronického sčítania hlasov obsahuje 7 strán a je **prílohou č. 5** tejto zápisnice.

**K bodu 1:**

Rokovanie zhromaždenia otvoril predseda Pozemkového spoločenstva Ing. Jozef Beck a privítal všetkých prítomných VPSN. Úvodom vyzval všetkých zúčastnených k ucteniu si minútou ticha zosnulých podielnikov Pozemkového spoločenstva. V predchádzajúcich dvoch rokoch z dôvodu pandémie bolo zhromaždenie vykonané korešpondenčne, kedy bol volený aj výbor a dozorná rada HK, ktorých vo svojom príhovore všetkým zúčastneným predstavil. Predstavil aj právneho zástupcu Pozemkového spoločenstva – Mgr. Július Meszároš.

Vyzval predsedu Dozornej rady Ing. Jozefa Bašku k oznámeniu zistenia predbežnej účasti členov HK na zhromaždení – ku začiatku rokovania bola zistená účasť 64,91%, čo predstavuje nadpolovičnú väčšinu.

Následne predseda Pozemkového spoločenstva vedením rokovania zhromaždenia poveril p. Viliama Ugróczyho (ďalej len predsedajúci).

**K bodu 2:**

V zmysle Stanov Pozemkového spoločenstva a Rokovacieho poriadku schváleného v r. 2016 začal rokovanie Predsedajúci. Privítal všetkých zúčastnených a hneď v úvode upozornil na dodržiavanie dĺžky diskusných príspevkov a faktických poznámok. Následne pristúpil v zmysle pozvánky ku druhému bodu programu.

Predsedajúci zhromaždeniu predniesol návrhy výboru na:

* zapisovateľa z jednania zhromaždenia – Ing. Magdaléna Lukáňová
* overovateľov zápisnice – PaeDr. Ján Cmarko, Ján Kaniansky st.
* zloženie mandátovej komisie: Ing. Jozef Baška – predseda komisie, Róbert Nedeljak a Zdenko Cigléni – členovia komisie
* zloženie návrhovej komisie: Ing. Oto Prostinák – predseda komisie, Kamil Melo a Ing. Jozef Spevár ml. – členovia komisie

a vyzval prítomných k vysloveniu pripomienok a podaniu doplňujúcich návrhov. Nakoľko proti predloženým návrhom neboli vznesené žiadne pripomienky, predsedajúci vyzval prítomných verejne hlasovať za predložené návrhy. Vo verejnom hlasovaní boli postupne všetky návrhy prijaté:

* zapisovateľ z rokovania – Ing. Magdaléna Lukáňová
* overovatelia zápisnice – PaeDr. Ján Cmarko, Ján Kaniansky st.
* mandátová komisia: Ing. Jozef Baška – predseda komisie, Róbert Nedeljak a Zdenko Cigléni – členovia komisie
* návrhová komisia: Ing. Oto Prostinák – predseda komisie, Kamil Melo a Ing. Jozef Spevár ml. – členovia komisie

**K bodu 3:**

Predsedajúci predniesol zhromaždeniu nasledovný návrh programu:

1. Otvorenie zhromaždenia HK
2. Voľby: zapisovateľa, overovateľov zápisnice, mandátovej a návrhovej komisie
3. Návrh programu zhromaždenia
4. Správa o činnosti výboru HK za r. 2022
5. Správa o hospodárení v lese v r. 2022 a zámeroch pre r. 2023
6. Správa o hospodárení HK, účtovnej uzávierke a plnení finančného a hospodárskeho plánu na r. 2022 a návrh výplaty dividend za r. 2022
7. Návrh finančného a hospodárskeho plánu na r. 2023
8. Správa Dozornej rady HK za r. 2022
9. Návrh Rokovacieho a volebného poriadku
10. Diskusia
11. Správa mandátovej komisie
12. Správa návrhovej komisie a schválenie uznesenia zo zhromaždenia HK za rok 2022
13. Ukončenie zhromaždenia HK

Predsedajúci zhromaždenia vyzval prítomných k vysloveniu pripomienok k návrhu programu.

Prípadné pripomienky:

P. Gabriela Tulíková – žiada doplnenie o bod – voľba člena dozornej rady po zosnulom p. Koššovi.

**Odpoveď** – v korešpondenčnom hlasovaní zo zhromaždenia za r. 2021 bol ako náhradník za člena Dozornej rady zvolený p. Róbert Nedeljak, ktorý sa automaticky stal jej novým členom.

Keďže členovia Pozemkového spoločenstva ku programu nepredniesli ďalšie pripomienky a doplnenia programu, prítomní členovia Pozemkového spoločenstva vo verejnom hlasovaní schválili program rokovania zhromaždenia plným počtom prítomných hlasov.

Predsedajúci informoval zúčastnených, že v priebehu rokovania budú kolovať zoznamy „neznámych vlastníkov“ a vyzval prítomných, aby ak majú informácie, tieto do zoznamu doplnili (adresy, telefóny, iné informácie). Požiadal tiež o pozornosť pri prednášaní správ, nakoľko diskusia bude prebiehať v jednom bode rokovania.

Zhromaždenie ďalej rokovalo v zmysle schváleného programu.

**K bodu 4:**

Po uvedení predsedajúcim predseda výboru HK Ing. Jozef Beck predniesol právu o činnosti výboru HK za r. 2022.

Zúčastneným predstavil výbor HK, ktorý bol zvolený v korešpondenčnom hlasovaní zhromaždenia v r. 2021 a aj v r. 2022 pracoval v zložení: predseda Ing. Jozef Beck, zástupca Ing. Oto Prostinák a členovia Viliam Ugróczy, Ing. Jozef Spevár a Ing. Magdaléna Lukáňová. Členovia výboru majú rozdelené úlohy, aby boli plnené všetky okruhy činností. Výbor sa v r. 2022 stretol 12 x na riadnych rokovaniach, kde riešil aktuálne problémy. Mimoriadne rokovania boli zvolané 2 x, pre zabezpečenie organizovania korešpondenčného zhromaždenia za r. 2021. VPSN oboznámil s jednotlivými okruhmi činností – nájomné zmluvy, prehodnocovanie daní z nehnuteľností a , možnosti využitia voľných plôch v majetku HK, výruby stromov na pozemkoch v prenájme a ďalšie. Práce v lese pre Pozemkové spoločenstvo od roku 2017 vykonáva na základe nájomnej zmluvy spoločnosť Spevár s.r.o. – správu prednesie zástupca firmy. Upozornil na rozdiel v počte evidovaných a známych vlastníkov, spôsobený nedoriešenými dedičskými konaniami a tiež nenahlasovaní zmien u vlastníkov.

Správa je **prílohou č. 6** tohto zápisu.

Predsedajúci poďakoval Ing. Beckovi za prednesenie správy a uviedol bod 5. – správu o hospodárení v lese.

**K bodu 5:**

Ing. Jozef Spevár vo svojej správe oboznámil VPSN o prácach v lese v r. 2022 – kalamitnej, výchovnej a úmyselnej ťažbe, prečistkách, zalesňovaní, ochrane mladých porastov, budovaní oplôtkov, oprave ciest a priepustov. Činnosť v lese je vykonávaná v súlade s „Programom starostlivosti o les“ na roky 2019 – 2028 pre Lesné celky Prievidza a Ráztočno.

**Správa je prílohou č. 7** tohto zápisu.

Predsedajúci poďakoval Ing. Spevárovi za prednesenie správy a vyzval predsedu Pozemkového spoločenstva Ing. Jozefa Becka ku predneseniu nasledovných správ podľa bodov 6 a 7 schváleného programu zhromaždenia.

**K bodu 6:**

Správa o hospodárení HK, účtovnej uzávierke a plnení finančného a hospodárskeho plánu na r. 2022 a návrh výplaty dividend za r. 2022.

Predsedajúci zhromaždenia vyzval predsedu HK k predneseniu správy o hospodárení HK, účtovnej uzávierke a plnení finančného a hospodárskeho plánu na r. 2022 a návrh výplaty dividend za r. 2022. Celkový výsledok hospodárenia - zisk

**Správa je prílohou č. 8** tohto zápisu.

**K bodu 7:**

Návrh finančného a hospodárskeho plánu na r. 2023.

Návrh finančného a hospodárskeho plánu na rok 2023 predniesol predseda HK Ing. Jozef Beck.

**Správa je prílohou č. 9** tohto zápisu.

Predsedajúci poďakoval Ing. Beckovi za prednesenie správ a uviedol bod 8.

**K bodu 8:**

Správu Dozornej rady HK za r. 2022 predniesol predseda dozornej rady Jozef Baška

**Správa je prílohou č. 10** tohto zápisu.

**K bodu 9:**

Z dôvodu zmien v legislatíve a možnosti opakovania situácie z roku 2020 a 2021 bolo potrebné pristúpiť ku aktualizácii doteraz platného Rokovacieho a volebného poriadku. Napriek tomu, že sa mení celé znenie Rokovacieho a volebného poriadku, pre prehľadnosť predseda HK Ing. Jozef Beck z návrhu nového znenia vypichol len zmeny v znení.

Rokovací a volebný poriadok je ako **príloha č. 11** tohto zápisu.

**Bod 10:**

Diskusia:

Na úvod diskusie predsedajúci zhromaždenia zdôraznil, že dĺžka diskusného príspevku môže byť maximálne 3 minúty a faktická poznámka k diskusnému príspevku 2 minúty. K jednej problematike môže diskutujúci vystúpiť len raz.

V diskusii vystúpili:

p. František Kulich:

- prednesené správy mali byť vyvesené na webe 15 dní pred konaním zhromaždenia

- ku všetkým predneseným materiálom vyslovuje nesúhlasné stanovisko

- zle nastavené pravidlá na odmeňovanie, odmeny boli vyplatené, nebol splnený hospodársky výsledok, odmeny mali byť vyplatené až po zhromaždení

- míňame peniaze, netvoríme rezervu

p. Gabriela Tulíková:

- žiada spracovanie prehľadu využívania pozemkov (pozemky s výnosom a bez výnosu), možnosť prenájmu voľných plôch

- Pozemkový fond – nevrátené reštituované pozemky, ich ocenenie bolo urobené už dávno, žiada ich ocenenie podľa aktuálnych cien

- finančné prostriedky uložené vo fonde PENTY, aké sú záruky

- v zoznamoch podielníkov je veľa „neznámych vlastníkov“, podľa nej sa jedná hlavne o duplicitu, teda nie vlastníkov ale zápisov

- stav majetku – tabuľka bola na web daná neskoro, chýba jej v nej „časové rozlíšenie“

- pri inventarizácii – chyba v dátume (nesprávny rok)

- v kolónke „zákonná dlhodobá rezerva na les“ je chyba v súčtoch – aká je správna suma

- v časti – správa o majetku – nesprávne zaúčtovania (nevyplatené dividendy, zaúčtovanie do výnosov a až následne na výplatu dividend)

- v korešpondenčnom hlasovaní zo zhromaždenia v r. 2022 – bol zle uvedený rok pre ukončenie vyplácania dividend (3 roky nevyplatené dividendy a ich presun na rezervu pre výplatu dividend za nasledovné obdobie), mal byť uvedený rok 2018, nie 2019

- ku správe Dozornej rady:

- nesprávne uvedené sumy – chyba v súčte 3 €

- v majetku nie je započítaná pokladňa

- chýba časové rozlíšenie

- chýba výška dividend vyplatených za r. 2021

- výpočtová chyba – 21904,85€ / počet podielnikov x 0,0025, má byť 21303,59€

- výnosy r. 2021 – koľko bolo vyplatené a nevyplatené

V zmysle uvedených pripomienok žiada dať do uznesenia, aby na každé zhromaždenie bola podielnikom zaslaná ročná uzávierka, pre tento rok doplniť a zaslať ročnú závierku dodatočne.

**Odpoveď:**

Ing. Jozef Beck: - požiadal p. Tulíkovú, aby všetky pripomienky spísala a postúpila ich výboru, aby všetky mohli byť posúdené a zodpovedané.

p. Dagmar Vrablicová:

- v ekonomických výsledkoch je suma za prenájom lesa, ak prenajímame les, prečo máme náklady na práce a služby

- čo sú to „mandátne zmluvy“ a pre koho

p. František Kulich:

- žiada zverejňovať nové zmluvy

- dožaduje sa prístupu na zoznamy podielníkov Pozemkového spoločenstva

**Odpoveď:**

Ing. Jozef Beck – uzatváranie nájomných zmlúv spoločenstvo delegovalo na Výbor, zverejňovanie zmlúv na stránke Horského komposesorátu by bolo v rozpore s ochranou osobných údajov

Zoznamy podielníkov obsahujú citlivé údaje, prístup na ne majú len osoby, pre ktoré je to pracovne nevyhnutné, uvoľnenie prístupu by bolo v rozpore s podmienkou ochrany osobných údajov.

p. Imrich Sitár – zasahovanie do diskusie bez prihlásenia, vykrikovanie do pléna

Pripomienka z pléna:

* na webe je v rokovacom poriadku zle uvedená adresa webovej stránky
* v rokovacom poriadku navrhuje zvýšiť čas na diskusný príspevok z 3 na 5 minút

p. Pavel Jančich:

- cena dreva išla aj o 200% hore,

- žiada, aby spoluvlastníci boli uprednostňovaní pri kúpe palivového dreva

**Odpoveď:**

Ing. Jozef Spevár – cena dreva kolíše, náklady išli hore, ťažba prebieha podľa PSL, nie podľa aktuálnej ceny dreva na trhu; - v ťažbe je hlavne listnaté drevo, ktoré ako palivo nie je žiadané, podielnici sú uprednostňovaní, ale palivo je vyrábané formou samovýroby, treba sa len ohlásiť.

Pretože sa do diskusie nikto ďalší neprihlásil, predsedajúci diskusiu ukončil a informoval, že diskusnými príspevkami, ktoré neboli zodpovedané priamo na zhromaždení, sa bude zaoberať výbor HK. Následne vyzval k predneseniu správy predsedu mandátovej komisie.

**Bod 11:**

Správa mandátovej komisie:

Správu predniesol predseda mandátovej komisie Ing. Jozef Baška. Výsledky zistení komisie – majetok HK je zapísaný na 12-tich LV. Na zhromaždenie bolo pozvaných 798 známych vlastníkov s celkovým podielom 7 283 557,328 m2, zúčastnení podielnici vlastnia spolu 4799761,54 m2, čo predstavuje podiel 65,898 %.

Zhromaždenie je uznášaniaschopné.

**Zápis mandátovej komisie je prílohou č. 12** tohto zápisu.

**Bod 12:**

Správa návrhovej komisie a schválenie uznesenia zo zhromaždenia HK za rok 2022. Predsedajúci vyzval predsedu návrhovej komisie ku prednesu návrhu uznesenia zo zhromaždenia HK.

Návrh uznesenia z rokovania zhromaždenia Pozemkového spoločenstva predniesol predseda návrhovej komisie p. Ing. Oto Prostinák. Nakoľko neboli dodatočne vznesené ďalšie požiadavky na doplnenie uznesenia, dal predsedajúci hlasovať za prijatie navrhnutého znenia. Uznesenie zo zhromaždenia bolo prijaté väčšinou hlasov, hlasovania sa zdržalo 0,015 % zúčastnených a proti prijatiu hlasovalo 2,033 % vlastníkov spoločnej nehnuteľnosti.

Uznesenie tvorí **prílohu č.13** tohto zápisu.

**Bod 13:**

Ukončenie zhromaždenia HK

Rokovanie Zhromaždenia Horského komposesorátu pozemkové spoločenstvo Prievidza ukončil predseda Pozemkového spoločenstva Ing. Jozef Beck, ktorý poďakoval členom výboru a dozornej rady za odvedenú prácu. Poďakoval všetkým prítomným za účasť a poprial všetko dobré do ďalšieho obdobia. Ubezpečil, že všetkými nezodpovedanými otázkami vyplývajúcimi z diskusie sa bude výbor pozemkového spoločenstva zaoberať. Následne rokovanie ukončil.

Zapísal: Schválil:

 Ing. Magdaléna Lukáňová Ing. Jozef Beck,

 predseda výboru HK p.s. Prievidza

Overovatelia zápisu zo Zhromaždenia Horského komposesorátu pozemkového spoločenstva Prievidza:

PaeDr. Ján Cmarko ...................................................

Ján Kaniansky st. ...................................................